
Névlegesen vízmentes ásványok szerkezeti hidroxil-tartalmának vizsgálata a dél-hargitai shoshonitokban

A Dél-Hargitai shoshonitok a Kárpát-Pannon régió keleti terülén húzódó Kelemen-Görgényi-Hargita neogén-negyedidőszaki vulkáni vonulat legdélebbi és egyben egyik legfiatalabb vulkáni képződményei. A shoshonitok két helyen bukkannak felszínre, a Sepsibükszádtól délnyugatra található Kis Murgó és a Málnásfürdőtől északra fekvő Lüget vulkáni dómok formájában. Munkám során a Lüget területén működő kőfejtők közül az északi és déli kőfejtők shoshonitjait vizsgáltam meg. Az általam vizsgált minták a két kőfejtő teljes területéről származnak annak érdekében, hogy feltárjam a dóm belső és külső részén található kőzetek hasonlóságát és eltérését. A begyűjtött kőzetek makroszkóposan igen változatos szövetet (sávos, foltos, porfíros, afanitos) mutatnak. A szöveti csoportosítás alapján elkülönített csoportokból 10 mintát vizsgáltam meg részletesen petrográfiai és főelem geokémiai elemzések segítségével. Továbbá a kőzetekben található névlegesen vízmentes ásványok közül a klinopiroxén fenokristályok (>300 mikrométer) szerkezeti hidroxil-tartalmát határoztam meg Fourier-transzformációs infravörös spektrometria (FTIR) segítségével. A kőzetek eredeti víztartalmát számos utólagos folyamat befolyásolhatja, beleértve a lassú hűlési sebességet, a magma kigázasodását és oxidációját, valamint a felszíni folyamatokat. A munkám során alkalmazott vizsgálatok lehetővé teszik, hogy a klinopiroxén fenokristályok szerkezeti hidroxil-tartalmának mérésével a fentebb felsorolt hűlés során lejátszódó szin- és poszteruptív folyamatokra következtessünk.



